Na temelju članka 14. Zakona o proračunu ( "Narodne novine" broj 87/08 i 136/12, 15/15) i članka 30. stavak 5. Statuta općine Podstrana ("Službeni glasnik Općine Podstrana" broj 2/18), Općinsko vijeće Općine Podstrana na 32. sjednici, održanoj dana 23. travnja 2020. godine, donosi

**Odluku o izmjeni i dopuni**

**Odluke  
o izvršavanju Proračuna Općine Podstrana za 2020. godinu**

**Članak 1.**

U Odluci o izvršavanju Proračuna Općine Podstrana za 2020. godinu ("Službeni glasnik Općine Podstrana broj 29/2019), članak 8. se mijenja i glasi:

"U Proračunu se planiraju svi prihodi koje sukladno pozitivnim propisima ostvaruju tijela općinske uprave, kao i vlastiti i namjenski prihodi i primici koje ostvaruju proračunski korisnici Općine Podstrana.

Prihodi što ih tijela općinske uprave ostvare obavljanjem djelatnosti, prihod su Proračuna i uplaćuju se na račun Proračuna.

Tijela općinske uprave odgovorna su za prikupljanje proračunskih prihoda, za potpunu i pravodobnu naplatu prihoda u skladu sa zakonima i propisima donesenim na temelju zakona, te za izvršavanje rashoda sukladno planiranim iznosima i namjenama.

Proračunski korisnici - ustanove Općine Podstrana odgovorne su za naplatu vlastitih i namjenskih prihoda, te za izvršavanje rashoda sukladno planiranim iznosima i namjenama.

Vlastiti i namjenski prihodi iz stavka 4. ovoga članka prihodi su Proračuna i uplaćuju se na račun Proračuna.

Odredba stavka 5. ovoga članka ne odnosi se na vlastite i namjenske prihode proračunskog korisnika Javna vatrogasna postrojba Općine Podstrana, koji prihodi se uplaćuju i izvršavaju preko njenog računa.“

**Članak 2.**

Ova Odluka objavit će se u “Službenom glasniku Općine Podstrana”, a stupa na snagu 8. dana od objave u Službenom glasniku Općine Podstrana.

Klasa: 021-05/20-01/02

Urbroj: 2181/02-1-20-7 Predsjednik Općinskog vijeća

Podstrana, 23. travnja 2020. godine prof.dr.sc. Jugoslav Bagatin

**OBRAZLOŽENJE**

Sukladno odredbama članaka 48. i 52. Zakona o proračunu, namjenski i vlastiti prihodi proračunskih korisnika uplaćuju se u proračun, a izuzeće od obveze uplate u proračun namjenskih i vlastitih prihoda proračunskih korisnika utvrđuje se odlukom o izvršavanju proračuna.

Odlukom o izvršavanju Proračuna Općine Podstrana za 2020. godinu ("Službeni glasnik Općine Podstrana broj 29/2019), nije bilo definirano oslobođenje od uplate namjenskih i vlastitih prihoda proračunskih korisnika u Proračun Općine Podstrana.

Mišljenja smo da će novoosnovana ustanova, JVP Općine Podstrana, uplatom vlastitih i namjenskih prihoda, te izvršavanjem rashoda iz tih prihoda sa žiro računa JVP ubrzati njeno funkcioniranje, pogotovo u situacijama interventnih nabavki i plaćanja koje su u poslovanju JVP gotovo svakodnevne.

Sukladno navedenom, ostvarivanje vlastitih i namjenskih prihoda i primitaka te trošenje rashoda financiranih iz ovih izvora, a izuzetih od uplate u proračun Općine Podstrana, pratit će se izvještajno.

U tu je svrhu potrebno izmijeniti članak 8. Odluke o izvršavanju Proračuna za 2020. godinu.